tartuNLP/wikipedia-smugri-20251201 huggingface dataset:
Sofie Dokter

Sofie Dokter (s. 19. joulukuuta 2002) on alankomalainen yleisurheilija. Hän saavutti viisiottelussa sisäratojen MM-pronssia 2024 ja EM-hopeaa 2025.
Dokter saavutti nuorten sarjoissa seitsenottelussa hopeaa alle 20-vuotiaiden EM-kilpailuissa 2021 ja alle 23-vuotiaiden EM-kilpailuissa 2023.
Aikuisten ulkoratojen arvokilpailuissa Dokter on sijoittunut seitsenottelussa 13:nneksi Münchenin EM-kilpailuissa 2022 ja 11:nneksi Budapestin MM-kilpailuissa 2023. Vuonna 2024 hän oli Rooman EM-kilpailuissa viides ja Pariisin olympialaisissa kuudes. Tokion MM-kilpailuissa 2025 hän sijoittui niin ikään kuudenneksi. Sisäradoilla hän sijoittui neljänneksi Istanbulin EM-kilpailuissa 2023 ja saavutti pronssia Glasgow'n MM-kilpailuissa 2024 sekä hopeaa Apeldoornin EM-kilpailuissa 2025. 
Dokter ylitti seitsenottelussa 6 000 pisteen rajan ensi kerran Götzisissa toukokuussa 2022 tuloksellaan 6 090 pistettä ja paransi neljä viikkoa myöhemmin Apeldoornissa tulokseen 6 144 pistettä. Pariisin olympialaisissa 2024 Dokter otteli ennätyksensä 6 452 pistettä, jonka kohensi Götzisisä 2025 lukemiin 6 576 pistettä. Viisiottelussa hänen ennätyksensä on 4 826, jonka hän otteli Apeldoornin sisäratojen EM-kilpailuissa 2025.
Dokterin lajikohtaiset ennätykset ovat 200 metrin juoksussa 23,46 Götzisistä 2025, 800 metrin juoksussa 2.10,88 Götzisistä 2025, 100 metrin aitajuoksussa 13,50 Götzisistä 2025, korkeushypyssä 189 Espoon alle 23-vuotiaiden EM-kilpailuista 2023, pituushypyssä 661 Apeldoornin sisäratojen EM-kilpailuista 2025, kuulantyönnössä 14,17 Götzisistä 2025 ja keihäänheitossa 47,17 Rooman EM-kilpaluista 2024.
Hilde Zimmermann

Hilde Zimmermann (12. syyskuuta 1920 – 25. maaliskuuta 2002) oli itävaltalainen vastarintataistelija ja aktivisti. Hän selvisi Ravensbrückin keskitysleiriltä ja oli sieltä selvinneiden itävaltalaisten yhdistyksen perustajajäsen. Hän näki itsensä "vainottuna henkilönä", ei "uhrina", ja näki velvollisuudekseen kertoa kansallissosialismista ja Ravensbrückin keskitysleiristä erityisesti nuorille.
Zimmermannin vanhemmat toimivat Schutzbundissa, sosiaalidemokraattien puolisotilaallisessa järjestössä. Kun molemmat vanhemmat pidätettiin vuonna 1934, Hilde jatkoi veljensä kanssa toimintaa laittomissa nuorisojärjestöissä. Sen jälkeen, kun Itävalta liitettiin natsi-Saksaan, Hilde jatkoi vastarintaa. Vuonna 1944 hän joutui kosketuksiin ryhmän kanssa, joka auttoi Moskovasta lähetettyjä laskuvarjojoukkoja perustamaan vastarintatoimintaa. Mutta organisaatio petettiin, Hilde ja hänen ystävänsä ja heidän äitinsä pidätettiin ja karkotettiin Ravensbrückiin.
Slovenian parlamentti

Slovenian parlamentti () on epävirallinen nimitys, jota käytetään Slovenian kansanedustuslaitoksesta. Slovenian perustuslain mukaan kansaa edustaa kansalliskokous ja sidosryhmiä edustaa kansallisneuvosto. Näistä kansalliskokous toimii alahuoneena ja kansallisneuvosto ylähuoneena. Slovenian parlamentti voi viitata sekä pelkkään kansalliskokoukseen että kansalliskokouksen ja kansallisneuvostoon yhdessä. Vuonna 2008 Slovenian perustuslakituomioistuin totesi Slovenian parlamentin olevan "epätäydellisesti kaksikamarinen".
Margaret Bondfield

Margaret Bondfield (17. maaliskuuta 1873, Chard, Somerset – 16. kesäkuuta 1953, Sanderstead, Surrey) oli englantilainen ammattiyhdistysjohtaja ja poliitikko.
Elämä.
Bondfield ei käynyt juuri kouluja vaan meni ompelutarvikekauppaan töihin 14-vuotiaana. Olosuhteet olivat surkeat: kaupat olivat auki kuusi päivää viikossa, joten kauppa-apulaiset tekivät 65 tunnin työviikkoja. He asuivat työnantajan tiloissa, maksoivat pienestä palkastaan vuokraa, säilyttivät omaisuuttaan laatikossa sängyn alla ja saattoivat vain harvoin jos kooskaan laittaa ruokaa tai käydä kylvyssä. Bondfield liittyi perustajajäsenenä Kauppa-apulaisten ammattiliittoon (National Union of Shop Assistants). Bondfieldin veli oli muuttanut ennen häntä Lontooseen ja toimi myös aktiivisesti ammattiliitoissa. 
Vuonna 1899 Bondfield oli ainoa naisedustaja ammattiliittojen kongressissa, ja hänestä tuli sen ensimmäinen naispuheenjohtaja vuonna 1923. Vuonna 1923 hänet valittiin myös alahuoneen jäseneksi Työväenpuolueen edustajana. Hänet valittiin uudelleen vuonna 1929, ja hänestä tuli Ramsay MacDonaldin toisen hallituksen työministeri. Hän menetti paikkansa parlamentissa vuoden 1931 vaaleissa. Hän jäi eläkkeelle ammattiyhdistystyöstä vuonna 1938.
Sulfoniumsuolat

Sulfoniumsuolat ovat orgaanisia yhdisteitä, joiden rakenteessa on positiivisesti varautunut sulfoniumioni [SR3]+ ja jokin anioni X-. R on jokin alifaattinen tai aromaattinen orgaaninen ryhmä.
Ominaisuudet ja valmistus.
Sulfoniumsuolat ovat huoneenlämpötilassa kiteisiä aineita. Rakenteeltaan sulfoniumioni on rikkiatomin osalta tetraedrimäinen. Rikkiatomista lähtevät ryhmät ovat kolme orgaanista ryhmää ja vapaa elektronipari. Jos kaikki orgaaniset ryhmät ovat erilaisia, on sulfoniumsuola kiraalinen ja sillä on enantiomeeripari. Positiivisesti varautunut rikkiatomi vetää elektroneja puoleensa, ja tämän vuoksi rikkiatomin viereiset hiiliatomit ovat elektrofiilisiä. Nukleofiilinen substituutio, jossa lähtevänä ryhmänä on tioeetteri, onkin tavanomainen reaktio sulfoniumsuoloille. Rikkiatomin viereisiin hiiliatomeihin sitoutuneet protonit ovat myös tavallista happamampia, ja erittäin vahvat emäkset, kuten organolitiumyhdisteet voivat ottaa niitä vastaan. Tällöin muodostuu sulfoniumylidi. Uusimmat tutkimukset koskevat sulfoniumsuolojen käyttöä kytkentäreaktioissa.
Sulfoniumsuoloja voidaan valmistaa tioeettereiden ja alkyylihalogenidien tai alkyylitriflaattien reaktiolla. Spesifisiä ryhmiä tioeettereihin liittäviä reagensseja ovat esimerkiksi metyyliryhmiä liittävä trimetyylioksoniumtetrafluoroboraatti ja aromaattisia ryhmiä liittävät diaryylijodoniumsuolat. Muihin sulfoniumsuolojen valmistustapoihin kuuluu esimerkiksi sulfoksidien alkylointi ja muodostuneen alkoksisulfoniumsuolan reaktio Grignard-reagenssin kanssa.
Marika Gombitová

Marika Gombitová (s. 12. syyskuuta 1956 Turany nad Ondavou, Tšekkoslovakia) on slovakialainen laulaja, lauluntekijä ja muusikko. Hän on yksi kotimaansa kaikkien aikojen suosituimmista artisteista ja häntä kutsutaan yleisesti Slovakian pop-musiikin kuningattareksi. Gombitová nauttii suurta suosiota myös naapurimaa Tšekissä.
Elämä.
Gombitová syntyi nykyiseen Itä-Slovakiaan kuuluvassa Turany nad Ondavoun kylässä lähellä Prešovin kaupunkia. Hänen koko perheensä oli musikaalinen ja Gombitová alkoi soittoharrastuksensa jo nuorella iällä. Hän opiskeli Košicen teknillisestä korkeakoulussa, josta myös valmistui. Samaan aikaan hän esiintyi eri orkesterien kanssa, kunnes vuonna 1976 hän liittyi Modus -yhtyeeseen jossa hän lauloi yhdessä Miroslav Žbirkan ja Laco Lučeničin kanssa. Yhtyeen kappale "Úsmev" ("Hymy") voitti vuoden 1977 Bratislavská lýra -musiikkikilpailun. Gombitován sooloura lähti käyntiin seuraavana vuonna kun hänen esittämänsä "Študentská láska" -kappale voitti kaksi palkintoa samassa kilpailussa. Seuraavina vuosina Gombitová voitti useita eri kilpailuja sekä koti-, että ulkomailla.
Vuoden 1980 marraskuussa Gombitová joutui vakavaan auto-onnettomuuteen palatessaan konsertista Brnosta. Sen seurauksena hän halvaantui pysyvästi vartalonsa ala-osista ja käyttää yhä pyörätuolia liikkuakseen. Tästä huolimatta hän jatkoi laulajanuraansa ja on julkaissut useita albumeita ja singlejä.
Julkaisut.
Moduksen kanssa julkaistut albumit.
Lähde:
Shirin van Anrooij

Shirin van Anrooij (s. 5. helmikuuta 2002 Goes, Zeeland) on alankomaalainen cyclocross- ja maantiepyöräilijä. Hän edustaa cyclocrossissa Baloise Trek Lions -joukkuetta ja maantiepyöräilyssä Lidl-Trekiä.
Van Anrooij on voittanut cyclocrossisssa nuorten maailmanmestaruuden vuonna 2020, alle 23-vuotiaiden maailmanmestaruuden 2023, alle 23-vuotiaiden Euroopan-mestaruuden 2021 sekä maailmancupin kilpailut Beekse Bergenissä, Gaveressa ja Zonhovenissa kaudella 2022–2023.
Maantiepyöräilyssä van Anrooij on voittanut nuorten aika-ajon Euroopan-mestaruuden 2019, alle 23-vuotiaiden aika-ajon ja maantieajon Euroopan-mestaruuden 2022 sekä UCI Women's World Tour -kilpailu Trofeo Alfredo Binda-Comune di Cittiglion vuonna 2023.
Saavutuksia.
Cyclocross.
Lähteet: Pro Cycling Stats, Cycling Archives
"Tulokkaiden" ("debytansts") Alankomaiden-mestaruus
Grand-Prix de la Commune de Contern (C2), voitto
EM-kilpailut, nuorten sarjassa pronssia
Grand Prix Garage Collé (C2), voitto
Nuorten Alankomaiden-mestaruus
MM-kilpailut, nuorten sarjassa kultaa
Jingle Cross (C1), voitto
EM-kilpailut, alle 23-v. sarjassa kultaa
Gullegem (C2), voitto
MM-kilpailut, alle 23-v. sarjassa hopeaa
Maasmechelen (CDM = maailmancup), kolmas
EM-kilpailut, alle 23-v. sarjassa pronssia
Beekse Bergen (CDM), voitto
Overijse (CDM), kolmas
Hulst (CDM), kolmas
Antwerpen (CDM), kolmas
Zilvermeercross (C2), voitto
Gavere (CDM), voitto
Azencross–Loenhout (C1), voitto
Vlaamse Duinencross Koksijde (C1), voitto
Zonhoven (CDM), voitto
Benidorn (CDM), kolmas
MM-kilpailut, alle 23-v. sarjassa kultaa
Alle 23-v. maailmancupin kokonaisvoitto
Trek Cup (C2), voitto
Maantiepyöräily.
Lähteet: Pro Cycling Stats, Cycling Archives
Nuorten aika-ajon Alankomaiden-mestaruus
EM-kilpailut, nuorten aika-ajossa kultaa
Watersley Ladies Challenge, nuorten kilpailun ja 2. etapin (aika-ajo) voitto
MM-kilpailut, nuorten aika-ajossa hopeaa
Tour de Feminin, nuorten kilpailun voitto
Vuelta a Burgos, kokonaiskilpailussa kuudes
Alle 23-v. aika-ajon Alankomaiden-mestaruus
EM-kilpailut, alle 23-v. aika-ajossa ja maantieajossa kultaa
Tour de France Femmes, nuorten kilpailun voitto
Postnord Vårgårda WestSweden, joukkueaika-ajon voitto
MM-kilpailut, aika-ajossa 13:s
Trofeo Alfredo Binda-Comune di Cittiglio, voitto
Amstel Gold Race, kolmas
Vuelta a Burgos, kokonaiskilpailussa toinen, nuorten kilpailun voitto
MM-kilpailut, maantieajossa 13:s, alle 23-v. maantieajossa hopeaa
Tour de l'Avenir, kokonais- ja mäkikirikilpailun sekä 5. etapin voitto
Volta Femenina de la Comunitat Valenciana, nuorten kilpailun voitto
Omloop Het Nieuwsblaad, neljäs
Strade Bianche, viides
Dwars door Vlaanderen, toinen
Flanderin ympäriajo, kolmas
Navarra Women's Elite classic, kolmas
Vuelta a Burgos, kokonaiskilpailussa viides
Thüringen Ladies Tour, nuorten kilpailun voitto
Tour de France Femmes, kokonaiskilpailussa 13:s, nuorten kilpailussa toinen
Giro d'Italia Women, kokonaiskilpailussa 11:s, 6. etapilla kolmas
MM-kilpailut, viides
Joyce Ballantyne

Joyce Ballantyne (4. huhtikuuta 1918 – 15. toukokuuta 2006) oli yhdysvaltalainen kuvittaja ja pin-up-taiteilija. Hänen tunnetuin työnsä on Coppertonelle tehty kuva pikkutytöstä ja koirasta.
Ballantyne opiskeli Nebraskan yliopistossa kaksi vuotta ja teki samaan aikaan seinämaalauksia
tavarataloille ja elokuvateattereille, kunnes siirtyi American Academy of Art Collegeen Chicagoon opiskelemaan graafista suunnittelua.
Opintojen jälkeen Ballantyne teki Kling Studiolla tiekarttoja ja tietokirjojen kuvituksia.
Gil Elvgrenin suosittelemana hän alkoi vuonna 1945 tehdä pin-up-kuvia Brown &amp; Bigelow’lle. Hänen vuodelle 1955 tekemästään Artist's Sketch Pad -nimisestä pin-up-kalenterista otettiin useita painoksia suuren kysynnän vuoksi.
Yksi kaikkien aikojen tunnetuimmista mainoskuvista syntyi, kun aurinkovoideyhtiö Coppertone pyysi eri kuvittajilta luonnoksia suurikokoista mainostaulua varten vuonna 1959. Ballantynen työ valittiin, ja kuvasta, jossa pieni koira nykii saparopäisen pikkutytön uimapukua, on sittemmin tullut ikoninen.
Ballantyne teki kuvituksia myös Coca-Colalle ja "Esquire"- sekä "Penthouse"-lehdille.
Ballantyne muutti vuonna 1974 Ocalaan Floridaan ja maalasi loppuvuosinaan muotokuvia. Kohteina oli usein tunnettuja henkilöitä, kuten koomikko Jonathan Winters ja kenraali John Leonard Hines.
Aiheesta muualla.
Asuntosalkku

Asuntosalkku Oyj on Timo Metsolan ja Jaakko Sinnemaan perustama Suomessa ja Virossa toimiva asuntosijoitusyhtiö, joka on listattu Helsingin pörssin First North -markkinapaikalle. Yhtiön pääkonttori sijaitsee Helsingissä. Yhtiön markkina-arvo on 73 miljoonaa euroa ja sen toimitusjohtajana toimii Jaakko Sinnemaa. Asuntosalkku on perustettu vuonna 2014 ja kaupankäynti yhtiön osakkeilla on alkanut kesäkuussa 2022. Yhtiö kertoo tilinpäätöstiedotteessaan, että Asuntosalkussa oli 30.9.2024 päättyneen tilikauden lopussa 2080 omistusasuntotaloihin sijoittuvaa vuokra-asuntoa, joista 1413 asuntoa Suomessa ja 667 Virossa. Asuntojen vuokrausaste oli 97,4 prosenttia.
Terhi Värri

Terhi Värri (s. 10. syyskuuta 1999) on suomalainen pesäpalloilija. Värri edustaa Superpesiksessä pelaavaa Joensuun Mailaa. Hän on edustanut Superpesiksessä myös kasvattajaseuraansa Pöytyän Urheilijoita ja Haminan Palloilijoita. 
Hän pelaa ulkokentällä ykkösvahtina ja sisäpelissä kärkietenijänä. Värri on pelannut 44 Superpesiksen runkosarjan ottelua. Näissä otteluissa hän on lyönyt yhden kunnarin ja kaksi tavallista juoksua, tuonut 26 juoksua ja kerännyt 126 kärkilyöntipistettä. Värri on pelannut kymmenen Superpesiksen alempien pudotuspelien ottelua. Näissä otteluissa hän on tuonut 11 juoksua ja kerännyt 44 kärkilyöntipistettä. Tilastot päivitetty kauden 2023 jälkeen.
Souk Ahras

Souk Ahras () on kaupunki ja Souk Ahrasin maakunnan hallinnollinen keskus Algeriassa. Se sijaitsee Tell-Atlasvuoristossa 545 kilometriä Algerista itään. Souk Ahrasin kunnassa oli arviolta 182 300 asukasta vuonna 2017.
Souk Ahrasin kunnan pinta-ala on 36,38 neliökilometriä. Se rajoittuu pohjoisessa Mechrohan ja Ouled Drissin, idässä Ouillenin, etelässä Zaarourian ja lännessä Hananchan kuntiin. Seudun ilmastoon vaikuttavat Välimeri ja Sahara. Kesät ovat kuumia ja kuivia ja talvet viileitä ja kosteita. Vuotuinen sademäärä on 650 millimetriä.
Kaupungin paikalla on sijainnut numidialainen Thagaste, josta tuli ensimmäisen vuosisadan lopulla roomalainen siirtokunta. Se muistetaan kirkkoisä Augustinuksen synnyinpaikkana.
Souk Ahrasista on maantieyhteydet naapurimaakuntiin ja Tunisiaan sekä rautatieyhteydet Annabaan, Tunisian rajalle ja Tébessan maakunnan El Kouifiin.
Kaupungissa on tekstiili-, maali- ja lasitehtaat sekä elintarviketeollisuutta. Ympäröivä maaseutu tuottaa viljaa, vihanneksia, maitoa ja lihaa. Souk Ahrasissa toimii Mohamed Cherif Messaadian yliopisto.
Paikallisia nähtävyyksiä ovat roomalaisajan rauniot, bysanttilainen linnoitus, vuonna 1856 rakennettu El Attiqin moskeija, Sidi Messaouad El Bousirin mausoleumi ja ranskalaistyylinen kaupungintalo. Pyhän Augustinuksen museossa on esillä antiikin ajan veistoksia ja muistotauluja berberin- ja latinankielisine kirjoituksineen. Kaupungintalon museossa on esineitä ja mosaiikkeja lähiseudun arkeologisista kohteista.
Virtain keskustaajama

Virtain keskustaajama () on taajama Virroilla ja kaupungin hallinnollinen keskus. Taajamassa asuu 3 306 asukasta ja sen maapinta-ala on 9,74 neliökilometriä. Keskustaajaman väestötiheys on 339,4 asukasta neliökilometrillä.
Virtain keskustaajamassa sijaitsee yhtenäiskoulu, lukio ja ammattiopisto samassa rakennuksessa. Lisäksi taajamassa sijaitsee mm. kirjasto.
Vaškivtsi

Vaškivtsi (), on kaupunki Tšernivtsin alueen Vyžnytsjan piirissä Ukrainassa. Kaupunki sijaitsee Tonavan valuma-alueeseen kuuluvan Prutjoen sivuhaaran Tšeremošin varrella, 32 kilometriä aluekeskus Tšernivtsistä länteen. 
Tammikuun keskilämpötila on −4,8 ja heinäkuun +18,9 celsiusastetta. Keskimääräinen vuosisademäärä on 675 millimetriä.
Ukrainan tilastokeskus arvioi kaupungin väkiluvuksi 5 215 (2022). Vuonna 2001 siellä oli 5 987 (5 918) asukasta, joista ukrainalaisia oli 97,99 % ja venäläisiä 1,35 %. Vuoden 1989 väestönlaskennassa kirjattiin 5 811 asukasta. 
Kaupungista on löydetty varhaisslaavilaisen asutuksen jäänteitä. Paikkakunta mainitaan historiallisissa dokumenteissa ensimmäisen kerran vuonna 1431. Magdeburgin oikeudet se sai 1767. Vuodesta 1903 Vaškivtsi oli kihlakuntakaupunki. 
Ukrainan kesän 2020 aluehallintouudistuksen jälkeen ja ennen sitä Vaškivtsi on kuulunut Vyžnytsjan piiriin. Vuosina 1940–1962 kaupunki toimi Vaškivtsin piirin keskuksena.
Witted Megacorp

Witted Megacorp on suomalainen ohjelmistoyritys, jonka osakkeet on listattu Helsingin pörssin First North -markkinapaikalla toukokuusta 2022 lähtien. Yhtiön pääkonttori sijaitsee Helsingissä. 
Yrityksen liikevaihto oli vuonna 2023 noin 64 miljoonaa euroa ja liiketulos -1,1 miljoonaa. Huhtikuun 2024 alussa yhtiön markkina-arvo oli noin 30 miljoonaa euroa. Wittediin kuuluvat myös ohjelmistokehitysyritykset Mavericks ja New Things Co ja kasvukonsultointi- ja rekrytointiyritys Talented. Konserniin kuuluvien yritysten työntekijöiden määrä vuoden 2022 lopussa yhteensä oli noin 150 henkeä.
Wittedin toimitusjohtaja oli huhtikuussa 2024 Harri Sieppi ja hallituksen puheenjohtaja Timo Lappi. Yhtiön suurimpia osakkeenomistajia olivat helmikuussa 2024 Fusion Ecosystem (20,4 %), Harri Sieppi (15,1 %) ja Antti Mäkelä (5,4 %).
Tapasin naisen

Tapasin naisen on Lapinlahden Linnut -yhtyeen single vuodelta 1986. Kappaleen sanoittivat Ari ”Arvid” Kettunen ja Heikki ”Hiski” Salomaa ja sen sävelsi Kettunen yksin. Singlen B-puolena julkaistiin Tapio Liinojan sanoittama ja Pekka Hedkrokin säveltämä ”Sateet tulevat”. Kappaleet ilmestyivät myös huhtikuussa 1986 julkaistulla studioalbumilla "Jep", ja Jukka Lyytinen (2003) lukee ne albumin parhaimmistoon.
Timo Rossi (2023) kuvailee ”Tapasin naisen” olevan ”yksinkertainen toistolle rakentuva huumoriralli”, jota tahdittaa Ari Kettusen soittama ”heleä pianokuvio”. Kappaleessa laulavat vuorollaan Matti Jaaranen, Heikki Salomaa, Pekka Hedkrok, Mikko Kivinen, Markku Toikka ja Timo Eränkö. Anniskeluravintolaan sijoitettu tarina kuvaa miespuolisen seurueen retostelua naisseikkailuillaan. Jokaisessa säkeistössä tarina menee edellistä pitemmälle, ja viimeisessä säkeistössä kertoja ehdottaa naiselle yhdyntää. Rock-musiikille tyypillisistä naisseikkailuista kertovista kappaleista poiketen jokainen säkeistö päättyy naisen pilkalliseen nauruun ja paikalta poistumiseen. Rossin (2012) mukaan ”samankaltainen monesta miespuhujasta koostuva epäonnistujien yhteisö” toistuu useissa Lapinlahden Lintujen kappaleissa.
”Tapasin naisen” nousi jukebox-listan sijalle 4, mikä teki siitä ensimmäisen singlelistoille nousseen Lapinlahden Lintujen kappaleen.
Lapinlahden Lintujen kymmenvuotisjuhlassa 1993 kappaleen esitti Dave Lindholm. Juhlakonserteista esitettiin MTV3-kanavalla 45-minuuttinen kooste.
Karlshus

Karlshus on taajama Råden kunnassa Østfoldin läänissä Norjassa ja kuntansa hallinnollinen keskus. Taajaman pinta-ala on tasan kaksi neliökilometriä ja asukasluku 2 987 vuonna 2023.
Spetalen

Spetalen on taajama Råden kunnassa Østfoldin läänissä Norjassa. Taajaman pinta-ala on 1,7 neliökilometriä ja asukasluku 2 333 vuonna 2023.
Missingmyr

Missingmyr on taajama Råden kunnassa Østfoldin läänissä Norjassa. Taajaman pinta-ala on 0,9 neliökilometriä ja asukasluku 970 vuonna 2023.
Ashdown Forest

Ashdown Forest on hehtaaria laaja luonnonsuojelualue East Sussexin kreivikunnassa Kaakkois-Englannissa. Se on osa laajempaa High Wealdin maisemansuojelualuetta ja tunnetaan erityisesti Nalle Puhin kotimetsänä. Kirjailija A. A. Milne asui metsän läheisyydessä ja sai inspiraation Puolen hehtaarin metsästä vieraillessaan alueella poikansa Christopher Robinin kanssa kävelyretkillä.
Ashdown Forestin pinta-alasta noin 60 prosenttia on nummea ja 40 prosenttia lehtimetsää. Alueella on kosteita nummia, joilla kasvaa pääasiassa kellokanervaa, mutta myös kuivempia nummia, joita hallitsevat kangaskanerva ja piikkiherne. Siellä elää monia Britanniassa silmälläpidettäviä lajeja: kosteilla nummilla tavataan muun muassa kangassinisiipi, kehrääjä, ruskokerttu ja nuolihaukka, kun taas kuivilla nummilla esiintyy esimerkiksi hammasjäkälää ja karvavärihernettä.
Ashdown Forestin nimi ei viittaa niinkään sen puustoon kuin alueen historiaan kuninkaallisena metsästyspuistona. Keskiajalla puisto ympäröitiin 37 kilometriä pitkällä paaluaidalla ja ojalla, jotka estivät peuroja karkaamasta sen ulkopuolelle. Vuonna 1372 kuningas Edvard III lahjoitti metsästyspuiston pojalleen Juhana Gentille. Myös Henrik VIII metsästi alueella ja perimätiedon mukaan liehitteli samalla Anna Boleyniä. Suurin osa puiston maista siirtyi yksityisomistukseen 1600-luvulla, mutta osa säilyi yhteiskäytössä laitumina. Nykyään noin 700 lähialueen asukkaalla on edelleen oikeus laiduntaa eläimiä tai kerätä polttopuita puiston alueelta.
Tomb

Tomb on taajama Råden kunnassa Østfoldin läänissä Norjassa. Taajaman pinta-ala on 0,4 neliökilometriä ja asukasluku 281 vuonna 2023.
Sashiko

Sashiko () on vanha japanilainen kirjontatekniikka, jota on käytetty sekä vaatteiden paikkaukseen ja vahvistamiseen että koristeluun. Sashiko voi myös viitata sashiko-tekniikalla valmistettuun työhön. Myös japanilaiset boro-tekstiilit on tehty kiinnittämällä monia kangastilkkuja yhteen tikkaamalla ne sashiko-tekniikalla limittäin ja kerroksittain.
Tekniikka syntyi Japanin köyhissä yhteisöissä Edo-kaudella, koska ihmisillä oli tarve paikata vaatteita ja kodintekstiilejä. Sashikoa käytettiin tuolloin myös vaatteiden koristeluun, koska Edo-kaudella kansan oli sallittua pukeutua ainoastaan mustan, tummansinisen ja harmaan sävyihin. Uskottiin, että sashikoa osaavilla naisilla tulisi olemaan onnellinen avioliitto. Nuorilla naimattomilla naisilla olikin miehiä houkutellakseen tapana pukea ulos sashikolla koristelemansa vaatteet.
Historiallisesti sashikoa ei pidetty kovin arvostettuna tekniikkana, sillä se on yhdistetty köyhyyteen ja naisiin. Sittemmin sen arvostus on kuitenkin noussut. Esimerkiksi vuonna 1973 muotisuunnittelija Issey Miyake otti tekniikan käyttöön töissään. Näkyvän paikkauksen tultua 2010-luvun lopulla muotiin myös sashikosta on tullut suositumpi paikkaustekniikka. Suosituksi sashiko on tullut, koska käsityöläiset pitävät sillä saatua tulosta kauniina.
Alun perin sashikomallit olivat yksinkertaisia, mutta sittemmin kirjojat ovat kehitelleet myös koristeellisia ja monimutkaisia malleja. Joillain kuvioilla on nimet ja merkitykset. "Asanohalla" (hampun tai pellavan lehdet) uskottiin olevan paholaista karkottava vaikutus. "Shippo" (seitsemän buddhalaisissa teksteissä mainittua arvokasta ainetta) kuvastaa rikkautta, ja "kakinohana" (persimoninkukat) kuvastaa hyödyllisyyttä.
Sashiko-pistoja on erilaisia. "Unshin" tarkoittaa etupistoa, "hitomezashi" kuviota, joka muodostetaan tekemällä etupistoja kahteen eri suuntaan, "koginzashi" yhtä tekemättä jätettyä pistoa ja "hishizashi" kahta tekemättä jätettyä pistoa. Kahta viimeisintä tekniikkaa käytettiin ennen vain Tohokun alueella Koillis-Japanissa.
Naisten yleisluistelun maailmanmestaruuskilpailut 1953

Naisten yleisluistelun maailmanmestaruuskilpailut 1953 kilpailtiin 21.–22. helmikuuta 1953 Lillehammerissa, Norjassa. Kilpailuun osallistui 16 luistelijaa neljästä maasta. Mestaruuden voitti Neuvostoliiton Halida Tšegoleva ja kaksi muuta mitalia meni myös Neuvostoliiton naisille. Matkakohtaisina voittajina olivat Rimma Žukova kaksi lyhintä matkaa eli 500 ja 1 000 metriä, Halida Tšegoleva 3 000 metriä ja Suomen Eevi Huttunen pisimmän matkan 5 000 metriä uudella ME:llä.
Bulava

Bulava (, , ) on tyypillisesti 50-80 senttimetriä pitkä nuijamainen valtikka. Se koostuu kahvaosasta, ja nuijan toisessa päässä on pallon tai oktaedrin muotoinen nuppi.
Bulava tunnettiin itäisten kansojen keskuudessa, ja se tuli 1200-luvulta lähtien käyttöön nykyisen Ukrainan suunnalla (muun muassa Liettuan suurruhtinaskunnassa, ja Puola-Liettuassa) ensin lyömäaseena, sitten vallan symbolina. Bulavaa on käytetty korkeimpien sotilaskomentajien kuten hetmanien ja marsalkoiden vallan merkkinä. 1500-1700 -luvuilla kasakkaupseerit antoivat valitsemalleen hetmanille bulavan. Myös Venäjän keisarikunnan tsaari antoi hetmaneille bulavan.
Pienemmän kokoista bulavaa kantoivat kasakkaeverstit.
Tyypillisesti esimerkiksi hetmaneilla on muotokuvissa mukanaan bulava.
Nykyään bulava on eräs Ukrainan presidentin virallisista symboleista. Jalokivin koristetun, 750 gramman painoisen Ukrainan presidentin bulavan sisällä on stiletti.
Halmstad (Norja)

Halmstad (tunnettu myös nimellä Ryggebyen) on taajama Mossin ja Råden kuntien alueella Østfoldin läänissä Norjassa. Taajaman pinta-ala on 1,8 neliökilometriä ja asukasluku 3 510 vuonna 2023. Heistä 96,7 prosenttia asui Mossin puolella.
Råden kirkko

Råden kirkko () on Råden kunnassa Østfoldin läänissä Norjassa sijaitseva kivinen pitkäkirkko 1100-luvulta.
Kari Mangrud Alvsvåg

Kari Mangrud Alvsvåg (s. 31. heinäkuuta 1970 Lørenskog) on norjalainen teologi ja Borgin hiippakunnan piispa vuodesta 2022. Hän valmistui oslolaisesta MF vitenskapelig høyskole -korkeakoulusta vuonna 1998 ja on urallaan toiminut muun muassa merimiespappina Dubaissa vuosina 1999–2002.
Hema Upadhyay

Hema Upadhyay (o.s. Hema Hirani, 1972 Vadodara – 11. joulukuuta 2015) oli intialainen valokuvataiteilija ja kuvanveistäjä. Hänen teoksiaan oli vuonna 2011 Helsingin taidemuseo Tennispalatsin Intia-aiheisessa näyttelyssä.
Upahdhyay opiskeli Maharaja Sayajirao -yliopistossa Vadodarassa.
Upadhyay kuvasi teoksissaan Mumbain metropolialueen elämää kuten siirtotyöläisyyttä, urbanisoitumista ja monikulttuurisia näkökulmia.
Upadhyay ja hänen asianajajansa löytyivät kuolleina vuonna 2015.
Grynet Molvig

Anna Kristin ”Grynet” Molvig (s. 23. joulukuuta 1942 Rygge) on norjalainen laulaja ja näyttelijä. Hän teki läpimurtonsa Ruotsissa 1960-luvulla ja näytteli Tukholman kaupunginteatterissa vuodesta 1969. Lisäksi hän on esiintynyt elokuvissa ja televisiossa.
Yksityiselämä.
Molvig on ollut kahdesti naimisissa, ensin pianisti-säveltäjä Alfred Jansonin kanssa, ja vuonna 1984 hän avoitui kreivi Carl Adam Lewenhauptin kanssa. Pari erosi vuonna 1996.
Boro (tekstiili)

Boro on Japanissa kehitetty käsityötekniikka ja tekstiilityyppi, jossa kangastilkkuja yhdistetään tikkaamalla ne limittäin ja kerroksittain. Useat kangaskerrokset tekevät boro-tekstiileistä usein myös hyvin paksuja. Tekniikan kehittivät japanilaiset munkit 600–700-luvuilla, kun heillä ei ollut käytössään vaatteiden ompelua varten muuta kuin kangastilkkuja. Toisaalta munkit tekivät tilkkuvaatteita mielen ja "mottanai"-asenteen harjoittamiseksi. "Mottanai" tarkoittaa asioiden haaskauksesta johtuvaa katumusta, ja se on japanilaisen buddhalaisuuden opinkappale. Munkkien tekemiä tilkkuvaatteita kutsutaan nimellä "shinougesa". Ennen vanhaan boro-tekniikalla tehtiin Japanissa myös palomiesten vaatteita ja maanviljelijöille kantohihnoja. 
Borossa käytetään etupistoja, ja boro-tekstiilien tekemisessä voikin hyödyntää sashiko-tekniikkaa.
The Insider

The Insider on Latvian Riiassa toimiva, Venäjää koskeviin aiheisiin keskittynyt tutkiva verkkojulkaisu.
The Insiderin perusti vuonna 2013 toimittaja ja aktivisti Roman Dobrokhotov, joka on julkaisun päätoimittaja. 
The Insider on toiminut yhdessä Bellingcatin kanssa useimmissa sen tutkimuksista vuodesta 2017 alkaen. 
Vuonna 2021 The Insider nimettiin "ulkomaiseksi agentiksi". Poliisi teki kotietsinnän päätoimittaja Dobrokhotovin kotiin ja takavarikoi hänen passinsa, mutta Dobrokhotov onnistui kuitenkin pakenemaan maasta. Dobrokhotovista annettiin pidätysmääräys. Häntä odottaa syyte ja kahden vuoden vankeusrangaitus. Myöhemmin lehdelle määrättiin sakkoja. The Insider julistettiin laittomaksi Venäjällä 2022. 
The Insiderin toimitus on kuitenkin sijoitettu Latviaan suojaan Venäjän viranomaisilta. 
Lehden toimittaja ja Aleksei Navalnyin säätiön työntekijä Oksana Baulina kuoli työssään Kiovassa Venäjän hyökkäyksessä maaliskuussa 2022. 
Esimerkkejä The Insiderin tutkimuksista ja yhteistyöhankkeista:
Virginia Eliza Clemm Poe

Virginia Eliza Clemm Poe (15. elokuuta 1822 - 30. tammikuuta 1847) oli runoilija, kauhukirjailija Edgar Allan Poen serkku ja vaimo.
Virginia Clemm menetti isänsä neljävuotiaana ja eli Baltimoressa isoäitinsä, äitinsä ja Henry-serkkunsa (Edgarin veljen) kanssa. Edgar muutti heidän luokseen vuonna 1831. Edgar Allan Poe ja Virginia Clemm menivät naimisiin vuonna 1835 tai 1836. Sulhanen oli 27, morsian 13-vuotias. He muuttivat Richmondiin, ja Virginian äiti muutti heidän mukanaan.
Virginia Poe kirjoitti aviomiehelleen rakkausrunon Valentinen päivänä 1846. Runon säkeiden alkukirjaimet muodostavat miehen nimen. Runossa hän pyytää miestään muuttamaan kanssaan rauhalliseen pieneen mökkiin.
Virginia sai vuonna 1842 verensyöksyn ja eli lähes liikuntakyvyttömänä, kunnes kuoli vuonna 1847 tuberkuloosiin.
Naisten Korisliiga-kausi 2023–2024

Naisten Korisliiga-kausi 2023–2024 oli 81. kausi, jolloin pelattiin koripallon naisten Suomen mestaruudesta. Torpan Pojat voitti seuran historian ensimmäisen mestaruuden. Joukkuemäärää pudotettiin edelliskauden kymmenestä yhdeksään, koska edelliskaudella Naisten Korisliigassa viimeiseksi sijoittunut Catz Lappeenranta sekä I-divisioonan voittanut EBT II kieltäytyivät sarjapaikasta. 
Pudotuspelit.
Puolivälierät pelattiin paras viidestä -järjestelmällä eli kolme voittoa riitti ottelusarjan voittoon.
Nikolai Strunnikov

Nikolai Vasiljevitš Strunnikov ( s. 16. joulukuuta 1886, Sknjatino – 12. tammikuuta 1940, Moskova) oli venäläinen, joka edusti keisarillista Venäjää ja Neuvostoliittoa pikaluistelussa ja pyöräilyssä.
Kansallisesti Strunnikov saavutti ensimmäisen pikaluistelumenestyksensä vuoden 1906 Venäjän-mestaruuskisoissa Nikolai Sedovin voittaessa. Vuonna 1908 Strunnikov nousi ensimäisen kerran Venäjän pikaluistelumestariksi, minkä jälkeen hän voitti maansa mestaruuden vielä kaksi kertaa vuosina 1909 ja 1910.
Kansainvälisesti Strunnikovin ensimmäinen menestysvuosi oli 1910, jolloin hän voitti ensin Europan-mestaruuden Viipurissa ja sen jälkeen maailmanmestaruuden Helsingissä. Kovimpia kilpakumppaneita olivat norjalaiset, ennen kaikkea Oscar Mathisen. Strunnikov uusi seuraavana vuonna mestaruutensa Hamarissa ja Trondheimissä, mutta tällöin Mathisen oli asetettu kilpailukieltoon ammattilaisuussyytösten vuoksi.
Tämän jälkeen Strunnikovilla oli erimielisyyksiä ulkomaille tehtävien matkojen rahoituksesta, minkä vuoksi hän ei enää kilpaillut ulkomailla. 
Pikaluistelun rinnalla Strunnikov oli myös Venäjän parhaita pyöräilijöitä.
Strunnikov jatkoi urheilua ja erityisesti teki mainetta pyöräilijänä useiden vuosien ajan. Hän työskenteli myös luisteluvalmentajana kuolemaansa saakka vuonna 1940.
Päiväntasaajankaste

Päiväntasaajankaste eli linjakaste on perinteinen merenkulun seremonia, joka pidetään, kun alus ylittää päiväntasaajan. Seremoniassa merimiehet, jotka eivät ole vielä aiemmin ylittäneet päiväntasaajaa, "koetellaan merenjumala Neptunuksen hovissa".
Ensimmäiset kirjatut kuvaukset seremoniasta ovat 1600-luvulta. Seremonian voidaan nähdä olleen testi, jolla varmistettiin, että miehet, joiden kanssa purjehdittiin ja joista oltiin siten riippuvaisia, olivat päteviä merenkulkijoita. Toisaalta seremonian voidaan tulkita olleen taikauskoinen Neptunuksen lepyttely. Historiallisiin ylitysseremonioihin sisältyi väkivaltaa ja nöyryyttämistä usein teini-ikäisiä alokkaita kohtaan ja ne saattoivat johtaa loukkaantumisiin tai jopa kuolemiin.
Kaikki päiväntasaajan ylittäneet merimiehet kokivat seremoniat, mutta ilmeisesti korkeammassa asemassa olleet upseerit ja korkea-arvoiset matkustajat säästyisivät kaikkein ankarimmilta testeiltä. 1700-luvulla jopa matkalla olleita kissoja ja koiria saatettiin ottaa mukaa seremoniaan. Luonnontieteilijä Charles Darwin koki seremonian Beagle-laivalla.
Seremonian kulku on perusteiltaan pysynyt kuitenkin samana vuosisatoja. Yleensä kastaminen tapahtuu joko meressä (ennen yli laidan heittämällä) tai laivalla olevassa säiliössä, tai kastettavan päälle kaadetaan vain runsaasti merivettä. Juhlallisuuksiin voi osallistua myös monenlaisia hahmoja, kuten naisten vaatteisiin pukeutuneet merimiehet, jotka esittävät merenneitoja ja Neptunuksen puolisoa Salaciaa. "Hänen Majesteettiaan Neptunusta" eli "Neptunus Rexiä" esittää usein aliupseeri. 1800- ja 1900-luvun versioissa mukana oli usein parturi, joka leikkasi vihittävien parrat ja hiukset epätasaisesti. Seremonian vaarallisimpia osia on vuosisatojen kuluessa poistettu, mutta esimerkiksi vielä vuonna 1995 Australian laivastossa seremonia oli väkivaltainen. Seremonian läpikäyneet voivat saada todistuksen.
Risteilyaluksilla matkustajille voidaan järjestää seremoniaan perustuvia viihde-esityksiä.
Solitudo

Solitudo on sukupuuttoon kuollut kilpikonnasuku. Se sisältää suurikokoisia maakilpikonnia, jotka elivät Välimeren saarilla plioseenilla ja pleistoseenilla.
Taksonomia.
"Solitudo" kuvattiin uutena sukuna vuonna 2022, mutta tyyppilaji oli kuvattu jo vuonna 1877 nimellä "Testudo robusta". Samoin "Testudo gymnesicus", nykyään "Solitudo gymnesica", kuvattiin vuonna 1914. Nämä lajit on eri aikoina sijoitettu paitsi "Testudo"-sukuun myös sukuihin "Geochelone", "Centrochelys", "Cheirogaster" ja "Titanochelon".
Vuoden 2022 tutkimuksen perusteella nämä kaksi lajia ja uutena kuvattu "Solitudo sicula" muodostavat oman kehityslinjansa, joka eroaa muista maakilpikonnista reisiluun anatomian perusteella. Kehityslinja kuvattiin uutena sukuna "Solitudo", mutta on vielä epäselvää, minne se sijoittuu maakilpikonnien sukupuussa. Muinais-DNA:n eristämistä yritettiin, mutta se epäonnistui.
Levinneisyys ja ajoitus.
Kaikki "Solitudo"-lajit elivät Välimeren saarilla. Lajeista vanhin, "Solitudo gymnesica", eli Menorcalla plioseenilla. Se saattoi joutua Mallorcalta saapuneen eläimistön syrjäyttämäksi, tai vaihtoehtoisesti se katosi ilmastonmuutoksen takia jo ennen tämän eläimistön tuloa. Muut "Solitudo"-lajit tunnetaan pleistoseeniajan jäänteistä. "Solitudo robusta" eli Maltalla ja "Solitudo sicula" Sisiliassa. Lisäksi Sisiliasta on löydetty pleistoseenisia jäänteitä, jotka edustavat vielä kuvaamatonta taksonia.
Suvun nuorimmat tunnetut jäänteet kuuluvat lajille "Solitudo sicula", ja niiden ikä on noin 12,5 tuhatta vuotta. On mahdollista, että ihmiset metsästivät ja söivät "Solitudo sicula" -lajia ja siten vaikuttivat sen sukupuuttoon.
Kuvaus.
"Solitudo"-kilpikonnat olivat kooltaan suuria tai jättimäisiä. "Solitudo gymnesica" -lajin kilven pituus oli noin 110–130 senttimetriä ja "Solitudo robusta" -lajin noin 85 senttimetriä. "Solitudo sicula" -lajin kilpi oli arviolta 50–60 senttimetriä pitkä. Kuvaamaton sisilialainen laji oli samaa kokoluokkaa kuin "Solitudo sicula", mutta se oli anatomialtaan lähimpänä "Solitudo robusta" -lajia.
L’Oréalin ja Unescon For Women in Science -ohjelma

L’Oréalin ja Unescon For Women in Science -ohjelma on Fondation L’Oréalin ja Unescon vuonna 1998 perustama ohjelma, joka nostaa esille naistieteilijöitä ja tukee näiden uraa. Ohjelma tukee tutkijoita vuotuisilla palkinnoilla ja tutkimusapurahoilla, joiden tarkoituksena on muuttaa asenteita naistutkijoita kohtaan sekä tarjota nuorille tytöille innostavia roolimalleja. Ohjelma käyttää tunnuslauseenaan ”maailma tarvitsee tiedettä; tiede tarvitsee naisia”.
For Women in Science -ohjelmaa jakaa vuosittain palkintoja stipendejä tieteilijöille, postdoc- ja väitöskirjatutkijoille sekä nuorille kyvyille. Kansainvälistä palkintoa annetaan vuosittain viidelle tutkijalle. Palkittujen pitää tulla viideltä eri alueelta, jotka ovat Afrikka ja arabimaat, Aasia ja Tyynenmeren alue, Eurooppa, Latinalainen Amerikka ja Karibia sekä Pohjois-Amerikka. Parillisina vuosina palkinto annetaan biotieteiden ja parittomina vuosina fysikaalisten tieteiden, matematiikan ja tietojenkäsittelytieteen edustajille. Matematiikka ja tietojenkäsittelytiede lisättiin mukaan vuonna 2019.
Kansainvälisten nousevien kykyjen apuraha annetaan vuosittain 15 nuorella väitöskirja- tai postdoc-tutkijalle. Lisäksi kansallisten ja alueellisten nuorten kykyjen ohjelma pyrkii tukemaan kansallisten komissioiden ja toimistojen kautta nuoria naistutkijoita saamaan tutkijapaikkoja joko kotimaistansa tai ulkomailta.
Kaituri (Ruokolahti)

Kaituri on järvi Ruokolahdella Etelä-Karjalassa. Sen pinta-ala on yksi neliökilometri. Etäisyys Imatralta on 22 kilometriä pohjoiskoilliseen.
Maantiede.
Kaituri on etelä–pohjoissuuntaisesti pitkänkapea ja sen polveilevan rantaviivan pituus on 15 342 metriä. Pohjoiset vesialueet (Haudanlahti, Sutelanlahti) sijaitsevat varsin erillään pääaltaasta. Sutelanlahteen kuljetaan Haaroinsalmen kautta. Vajaa viidesosa Kaiturista on vähintään kuusi metriä syvä. Pohjanmuodot kumpuilevat ja syvin kohta, noin 12 metriä, sijaitsee altaan keskivaiheilla.
Kaiturin saariluku on 13. Saarista 2 on alle aarin laajuisia ja 11 yli aarin, mutta alle hehtaarin. Saarten yhteenlaskettu pinta-ala on noin 1,6 hehtaaria. Kaiturin etelärannalla on jonkin verran peltomaata. Pientaloja on siellä täällä. Pohjoisrannalla sijaitsee Haaroinsalmenharju.
Kaituri saa vetensä lännestä Ylinen-järveltä, jonka korkeustaso on 104,8 metriä merenpinnan yläpuolella. Kaituri laskee vetensä koillisen Sutelanlahden pohjukasta alkavaa noin puolen kilometrin pituista Alajokea Vesamoon (104,4 metriä merenpinnan yläpuolella), josta alavirta jatkuu etelään Veikkolanjärveen (102,8 metriä mpy).
Kaiturin vesitilavuus on 3 435 000 kuutiometriä.
Kaituri (04.197.1.018) kuuluu Myllyjoen-Taineenjoen valuma-alueeseen (04.197), joka on kolmannen jakovaiheen vesistö Vuoksen vesistössä (04). Toinen jakovaihe on Vuoksen alue (04.19) ja ensimmäinen on Suur-Saimaan alue (04.1). Kaituri on toiseksi laajin alueensa 20 vähintään hehtaarin laajuisesta vakavedestä. Laajin on Ylinen.
Luis Advíncula

Luis Jan Piers Advíncula Castrillón (s. 2. maaliskuuta 1990) on perulais-espanjalainen jalkapalloilija. Hän on pääasialliselta pelipaikaltaan oikea laitahyökkääjä, mutta hän voi pelata myös oikeana keskikenttäpelaajana tai oikeana laitahyökkääjänä. Hän edustaa Argentiinan pääsarjassa pelaavaa Boca Juniorsia ja Perun A-maajoukkuetta.
Advíncula on edustanut urallaan lukuisia joukkueita, niistä kuitenkin merkittävimpänä nykyistä Boca Juniorsia, jonka kanssa hän on voittanut muun muassa kerran Argentiinan pääsarjamestaruuden ja Copa Argentinan. Lisäksi hän on voittanut Perun pääsarjamestaruuden kahdesti Sporting Cristalin joukkueessa.
Advíncula on pelannut syyskuusta 2010 lähtien 125 Perun A-maajoukkueottelua ja tehnyt niissä kaksi maalia. Hän on kuulunut joukkueen kokoonpanoon merkittävimpänä MM-kilpailuissa 2018, jossa hän pelasi kolmessa ottelussa täydet minuutit.
Carlos Cáceda

Carlos Alberto Cáceda Ollaguez (s. 27. syyskuuta 1991 Lima) on perulainen jalkapallomaalivahti. Hän on pituudeltaan 185-senttimetrinen ja edustaa Perun pääsarjassa pelaavaa Melgaria.
Cáceda on edustanut seuratasolla merkittävimpänä kotimaansa Universitario de Deportesia, jonka kanssa hän voitti pääsarjamestaruuden kaudella 2012–2013. Hän liittyi Perun A-maajoukkueeseen toukokuussa 2016 ja on pelannut tammikuulle 2025 mennessä yhdeksän A-maaottelua. Hän on kuulunut merkittävimpänä joukkueen kokoonpanoon MM-kilpailuissa 2018, mutta jäi turnauksessa otteluitta.
Yoshimar Yotún

Víctor Yoshimar Yotún Flores (s. 7. huhtikuuta 1990 Lima) on perulainen jalkapalloilija. Hän on pääasialliselta pelipaikaltaan keskikenttäpelaaja mutta joskus myös vasen laitapuolustaja. Hän edustaa kapteenina Perun pääsarjassa pelaavaa Sporting Cristalia. Hän on pelannut Perun A-maajoukkueessa helmikuusta 2011 lähtien 128 ottelua ja tehnyt niissä kahdeksan maalia. Hän kuului joukkueen kokoonpanoon MM-kilpailuissa 2018.
Lisääntymislääketiede

Lisääntymislääketieteessä etsitään lapsettomuuden syitä ja annetaan tarvittaessa hedelmöityshoitoja. Lisääntymislääketieteeseen kuuluu myös naisten hormonitoiminnan häiriöiden ja nuorten tyttöjen gynekologisten ongelmien hoito. Transsukupuolisten hormonihoidot sekä hedelmällisyyden säilyttämiseen tähtäävät hoidot esimerkiksi ennen syöpähoitoja kuuluvat myös lisääntymislääketieteeseen. Lisääntymislääketieteessä kerätään myös sukusoluja vapaaehtoisilta luovuttajilta, joita käytetään lapsettomuuden hoitoon. 
Julkisessa terveydenhuollossa lisääntymislääketieteellinen lapsettomuuden hoito tapahtuu erikoissairaanhoidossa, jonne tarvitaan lääkärin lähete perusterveydenhuollosta tai yksityislääkäriltä. Lähetteen kriteerinä on noin vuoden kestänyt yritys saada lapsi. Gynekologinen sairaus, joka heikentää mahdollisuutta tulla raskaaksi, voi aikaistaa hoidon aloitusta. Perustutkimusten lisäksi annetaan esimerkiksi inseminaatioita, koeputkihedelmöityshoitoja (IVF), hoitoja luovutetuilla sukusoluilla sekä vaativimpia lapsettomuushoitoja. Lainsäädäntö ja sosiaali- ja terveysministeriön kiireettömän hoidon perusteet ohjaavat annettavia hoitoja.
Lisääntymislääketieteen koulutus Suomessa.
Suomessa Helsingin, Itä-Suomen, Oulun, Tampereen ja Turun yliopistot järjestävät lisääntymislääketieteen lisäkoulutusohjelmaa. Pohjakoulutusvaatimuksena on naistentautien ja synnytysten erikoislääkärin koulutus. Kokopäiväinen koulutus kestää vähintään kaksi vuotta käytännön koulutusta Naistentautien toimialalla sen lisääntymislääketieteen yksikössä. Koulutuksen vastuuhenkilön arvion perusteella voidaan 4–6 kuukautta opinnoista toteuttaa osallistumalla alan tutkimustoimintaan. Koulutus sisältää myös teoreettista koulutusta 60 tuntia koulutusyksiköiden sisäisen viikkokoulutuksen lisäksi. Lisäkoulutusohjelmaan kuuluu koe, joka järjestetään valtakunnallisen erikoistumiskokeen yhteydessä.
Tšekin puolustusministerin ansioristi

Tšekin puolustusministerin ansioristi () on tšekkiläinen sotilasansiomerkki, joka perustettiin vuonna 1996. Sitä jaetaan sotilaille ja puolustuksen kanssa työskenteleville siviileille tunnustuksena sankaruudesta, johtajuudesta tai ansiokkaasta palveluksesta. Saajan ei tarvitse olla Tšekin kansalainen. Kunniamerkki on korkea-arvoisin tšekkiläinen sotilasansiomerkki. 
Mitalia myönnetään kolmessa luokassa:
Energia Tšekissä

Energia Tšekissä käsittelee Tšekin energian tuotantoon, jakeluun ja kulutukseen liittyviä asioita.
Energian kulutus.
Energiankulutus asukasta kohti vuonna 2022 oli 149,874 miljoonaa BTU:ta, maailmassa 28:nneksi suurinta.
Vuonna 2022 loppukäyttäjistä suurimmat ryhmät olivat liikenne, teollisuus ja kotitalouksien energiankäyttö, kuhunkin näistä meni noin neljännes kulutetusta energiasta. Kaupan ja julkisen sektorin osuus oli reilu 10 %, maa- ja metsätalous käytti pari prosenttia.
Energian tuotanto.
Tšekin energiankulutus vuonna 2023 jakaantui eri lähteiden kesken seuraavasti:
Tšekin sähköntuotanto jakautui vuonna 2022 eri lähteiden kesken seuraavasti:
Tšekin ainoa merkittävä kotimainen energianlähde on hiili, ja 880 miljoonan tonnin hiilivaroista noin 90 prosenttia on ruskohiiltä. Sitä tuotetaan lähinnä Böömin luoteisosassa, kun taas kivihiiltä on Määrin pohjoisosassa. 
Tšekillä on kuusi ydinreaktoria, joista ensimmäinen käynnistettiin vuonna 1985. Neljä vanhinta reaktoria on Dukovanyn voimalassa, kaksi uusinta Temelinissä. Maa suunnittelee laajentavansa ydinvoiman käyttöä huomattavasti vuoteen 2040 mennessä.
Energian kuljetus.
Tšekki toi aiemmin puolet käyttämästään öljystä Venäjältä Družba-putkistoa pitkin. Vuoden 2025 alussa se ilmoitti lopettaneensa riippuvuuden Venäjän toimituksista. Maa on investoinut Italiasta Saksaan kulkevan öljyputken sivuhaaraan.
Milan Rastislav Štefánikin ritarikunta

Milan Rastislav Štefánikin ritarikunta () oli tšekkoslovakiassa sotilasansioritarikunta, joka perustettiin lokakuussa 1990. Sitä myönnettiin tunnustuksena panostuksista valtion turvallisuuden tai puolustuksen hyväksi. Ritarikunta lakkautettiin vuonna 1992.
Ritarikunnassa oli viisi luokkaa:
I Am a Hero

I am a Hero () on Kengo Hanazawan käsikirjoittama ja piirtämä manga, joka on sovitettu myös elokuvaksi. Manga on suunnattu aikuisille (seinen) ja sitä on julkaistu 22 osaa.
Manga voitti Shogakukanin manga-palkinnon vuonna 2013.
Tarina kertoo mangataiteilijasta nimeltä Hideo Suzuki, joka kärsii harhoista ja hallusinaatioista. Hänen maailmansa muuttuu zombie-viruksen iskiessä Japaniin. Hideo lähtee matkalle reppunsa ja haulikkonsa kanssa kaupungista toiseen.
Masarykin yliopisto

Masarykin yliopisto () on Tšekin Brnossa toimiva klassinen yleisyliopisto. Yliopisto on perustettu vuonna 1919 ja nimetty Tomáš Masarykin mukaan. Hän oli Tšekkoslovakian ensimmäisen presidentti, ja ajoi maan itsenäisyyttä Habsburgien monarkiasta.
Se oli suljettuna sodan vuoksi 17. marraskuuta 1939 lähtien noin kuusi vuotta. Vuosina 1960−1989 yliopiston nimenä oli (poliittisesti 'sopivampi') Brnon Jan Evangelista Purkyněn yliopisto, Jan Evangelista Purkyněn mukaan. Samettivallankumouksen (1989) jälkeen yliopisto ottaa entisen nimensä käyttöön itsenäisyyden ja vapauden symbolisena merkkinä. Bohunicen yliopistokampus rakennettiin Brnon yliopistollisen sairaalan läheisyyteen vuotta 2004 seuraavan vuosikymmenen aikana lääketieteen, luonnontieteiden ja liikuntatieteiden tiedekunnille. Vuonna 2006 yliopisto avasi Gregor Johann Mendelin tutkimusaseman James Rossin saarelle Etelämantereen lähistöllä. 
Yliopistossa on kymmenen tiedekuntaa (lukuvuonna 2024-2025) ja sillä on noin 30 500 opiskelijaa. 
Tunnetuista yliopistorankingeista kiinalainen ARWU luokitteli yliopiston vuoden 2024 maailmanlistallaan sijaluokkaan 401-500 eli tässä vertailussa Tšekin toiseksi parhaiten pärjänneeksi yliopistoksi Kaarlen yliopiston jälkeen. Brittiläinen THE maailmanlistansa sijaluokkaan 601-800 (2025) runsaasta 2 000:sta arvioimastaan yliopistosta.
Lindome

Lindome on asuinalue Mölndalin kunnassa Länsi-Götanmaan läänissä Hallannin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Göteborgin keskustaajaman kanssa.
Lindome tunnettiin 1700- ja 1800-luvuilla huonekalujen, erityisesti tuolien, valmistuksesta.
Jessica Liedberg

Jessica Martina Liedberg (s. 7. lokakuuta 1969 Lindome) on ruotsalainen näyttelijä. Hän on opiskellut Tukholman teatterikorkeakoulussa ja teki läpimurtonsa Lukas Moodyssonin elokuvassa "Kimpassa" (2000), minkä lisäksi hänet tunnetaan "Varustamo"-sarjasta.
Łódźin lääketieteellinen yliopisto

Łódźin lääketieteellinen yliopisto (; ; lyhenne MUL) on Puolan Łódźissa toimiva lääketieteellinen yliopisto. Se perustettiin vuonna 2002 yhdistämällä aiempi Łódźin lääketieteellinen akatemia ja sotilasakatemia.
Yliopistossa opiskelee runsas 9 600 opiskelijaa, joista noin 800 on ulkomaalaisia. MUL on opiskelijamäärältään Puolan suurimpia lääketieteellisiä yliopistoja (Varsovan lääketieteellisen yliopiston ohella). Opintoja voi suorittaa myös englanniksi. Łódź on eräs Puolan korkeakouluopetuksen keskeisistä paikkakunnista. Kaupungissa on noin 65 000 opiskelijaa.
Kansallisessa vuoden 2024 Perspektywy-yliopistovertailussa yliopisto ylsi jaetulle 12. sijalle. Tunnetuista yliopistorankingeista brittiläinen THE sijoitti yliopiston maailmanlistansa sijaluokkaan 801-1000 (2025) runsaasta 2 000:sta arvioimastaan yliopistosta. Tässä vertailussa se oli maansa neljänneksi parhaiten pärjännyt yliopisto.
Jerker Virdborg

Jerker Virdborg (s. 8. lokakuuta 1971) on ruotsalainen kirjailija. Hän on kotoisin Lindomesta. Virdborgin esikoisteos, novellikokoelma "Landhöjning två centimeter per natt" ilmestyi vuonna 2001. Hän yhdistelee tuotannossaan usein arkisia ympäristöjä ja yliluonnollisia tai absurdeja tapahtumia. Virdborg on myös julkaissut Daniel Sjölinin kanssa romaanitrilogian salanimellä Michael Mortimer.
Yksityiselämä.
Virdborg asuu Tukholmassa ja hänellä on kolme lasta.
C. J. Stroud

Coleridge Bernard ”C. J.” Stroud IV (s. 3. lokakuuta 2001 Rancho Cucamonga, Kalifornia, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Stroud edustaa NFL-joukkue Houston Texansia.
Ennen NFL-uraansa Stroud pelasi Ohion osavaltionyliopiston joukkueessa. Houston Texans varasi hänet ensimmäisellä kierroksella toisella varausvuorolla . Heinäkuussa 2023 Stroud teki Texasin kanssa nelivuotisen ja yhteensä 36,3 miljoonan dollarin arvoisen tulokassopimuksen. Tulokaskaudellaan 2023 Stroud palkittiin kauden parhaana tulokashyökkääjänä ja hän pelasi Pro Bowl -tähdistöottelussa.
Stroud on pelannut 32 NFL:n runkosarjan ottelua. Näissä otteluissa hänellä on 655 onnistunutta heittoa 1 031 heittoyrityksestä. Näillä heitoilla hän on heittänyt 7 835 jaardia, 43 touchdownia ja 17 syötönkatkoa. Hänen heittojensa onnistumisprosentti on 63,5%. Hän on edennyt juoksemalla 400 jaardia ja tehnyt juoksemalla kolme touchdownia. Stroud on pelannut neljä NFL:n pudotuspelien ottelua. Näissä otteluissa hänellä on 76 onnistunutta heittoa 115 heittoyrityksestä. Näillä heitoilla hän on heittänyt 976 jaardia, neljä touchdownia ja yhden syötönkatkon. Hänen heittojensa onnistumisprosentti on 66,1%. Hän on edennyt juoksemalla 94 jaardia. Uran tilastot päivitetty kauden 2024 jälkeen.
Astrid Pettersson

Astrid Pettersson (synt. Karlsson; 18. tammikuuta 1909 – 8. elokuuta 1998) oli ruotsalainen kirjailija. Hänen esikoisromaaninsa "Född utan själ" ilmestyi vuonna 1951. Petterssonin tuotannossa toistuvia teemoja ovat sosiaalinen oikeudenmukaisuus ja naisten vapautuminen.
Kållered

Kållered on asuinalue Mölndalin kunnassa Länsi-Götanmaan läänissä samannimisessä historiallisessa maakunnassa Ruotsissa. Kållered muodosti oman taajamansa vuoteen 2015, jolloin se kasvoi yhteen Göteborgin keskustaajaman kanssa.